La proximitat de la fi de l'exercici pressupostari de l'any 2012 fa necessari que es dictin normes sobre les operacions de tancament de pressupost, ja que la normativa que regula la comptabilitat no preveu amb detall aquestes operacions; d'altra banda, cal establir terminis per a la presentació i tramitació de determinats documents comptables.
Atès el que s'ha exposat i a fi de regular amb detall aquestes operacions comptables de tancament de l'exercici,
Les normes que conté aquesta Ordre són aplicables a l'Administració de la Generalitat de Catalunya, als organismes autònoms administratius, al Servei Català de la Salut, a l'Institut Català de la Salut i a l'Institut Català d'Assistència i Serveis Socials.
Assenyalament d'havers del mes de desembre
Les nòmines dels havers del mes de desembre i la paga extraordinària han de quedar tancades i enllestides i els documents de pagament estesos no més tard del 12 de desembre.
Els serveis corresponents que gestionen la nòmina les han de trametre a les intervencions delegades abans del 17 de desembre.
Una vegada comptabilitzades, les intervencions delegades han de fer la tramesa a la Subdirecció General de Tresoreria abans del 20 de desembre.
3.1 Els manaments de pagament per justificar de caràcter esporàdic que s'estenguin per atendre activitats que cal realitzar durant aquest exercici s'han de trametre a la Subdirecció General de Tresoreria amb prou antelació perquè es puguin satisfer a temps.
Les quantitats lliurades per justificar amb aquest caràcter que no s'inverteixen durant l'exercici no es poden acumular per a l'exercici següent, i s'han de reintegrar a la Tresoreria de la Generalitat amb aplicació al concepte de reintegraments d'exercicis tancats.
3.2 L'última justificació de l'exercici dels manaments de pagament de caràcter renovable es podrà efectuar fins al 28 de desembre de 2012, seguint el procediment que estableix l'Ordre del Departament d'Economia i Coneixement de 12 de desembre de 2001, sobre manaments de pagament a justificar.
Per tot això el document ADOP (FM) corresponent ha de ser en efectiu i a favor de l'habilitat/ada corresponent.
En el supòsit de despeses derivades d'indemnitzacions per raó de serveis els documents ADOP (FM) corresponents s'han de trametre a la Intervenció Delegada abans del 17 de desembre.
Expedició i tramitació de documents comptables.
4.1 Documents de gestió pressupostària de despesa.
Els documents de gestió pressupostaria de despesa de l'exercici 2012 en qualsevol de les seves fases s'han de presentar a la Intervenció Delegada fins al 19 de desembre com a màxim.
Aquests documents, degudament fiscalitzats i segons les fases i els capítols corresponents comptabilitzats, s'han de trametre al Departament d'Economia i Coneixement fins al 28 de desembre, data en què es tancaran les àrees informàtiques als usuaris del GECAT.
No obstant això, els documents de justificació de pagaments per justificar de caràcter renovable es poden presentar a les intervencions delegades d'acord amb el que estableix l'article anterior fins al 28 de desembre de 2012 i al Departament d'Economia i Coneixement fins al 15 de gener de 2013.
Els documents que incloguin despeses derivades d'indemnitzacions per raó de serveis s'han de trametre a la Intervenció Delegada corresponent abans del dia 17 de desembre.
4.2 Documents d'ingressos pressupostaris
Els documents d'ingressos pressupostaris s'han de presentar a les intervencions delegades fins al 10 de gener de 2013 i el termini per fiscalitzar i comptabilitzar aquests documents finalitza el 15 de gener de 2013.
4.3 Documents de comptabilitat financera
En l'àmbit de les entitats autònomes administratives i del Servei Català de la Salut, de l'Institut Català de la Salut i de l'Institut Català d'Assistència i Serveis Socials, els assentaments directes i els documents de regularització de conceptes extrapressupostaris, sense sortida material de fons, necessaris per el tancament de la comptabilitat de l'exercici s'han de lliurar a la Intervenció Delegada corresponent fins al 8 de febrer de 2013 i han de quedar fiscalitzats i comptabilitzats el 15 de febrer de 2013.
Anul·lacions de saldos de pressupostos, d'autoritzacions i de disposicions
En finalitzar les operacions el 28 de desembre de 2012 s'anul·len de manera automàtica els saldos d'autorització i de disposició no utilitzats en l'exercici 2012, en cadascun dels conceptes pressupostaris.
Els saldos de crèdits pressupostaris resultants representen els romanents de crèdit que també són anul·lats pel procés de tancament sens perjudici de les incorporacions que es puguin acordar.
De la comptabilitat centralitzada de l'Administració de la Generalitat s'obté una relació nominal de creditors classificada per anys, seccions i serveis, en la qual es detallen totes les obligacions contretes, el pagament de les quals no s'hagi ordenat el 28 de desembre, amb especificació del número de document, de l'aplicació pressupostària, del creditor i de l'import, a fi i efecte de facilitar la investigació dels que s'hagin d'eliminar per prescripció o per altres causes.
Els manaments de pagament expedits a partir del primer dia hàbil del mes de gener de 2013 per obligacions pendents de pagament el 28 de desembre de 2012 compreses en la relació de creditors esmentada a l'article 6 s'han de comptabilitzar en el compte de pressupostos tancats.
Vigència dels manaments de pagament
Els manaments de pagament expedits el seu dia amb imputació a l'exercici 2012 que no hagin estat satisfets el 28 de desembre de 2012 conserven plena vigència fins al moment en el qual es facin efectius als creditors, s'anul·lin o se'n declari la prescripció.
Compte de lliuraments per pagar
9.1 Els saldos d'exercici corrent i de pressupostos tancats s'han de justificar amb relacions de pendents de pagaments el 28 de desembre de 2012 classificades per any de reconeixement de l'obligació, de la secció i del servei, amb el detall per columnes següent: número de document, aplicació pressupostària, creditor i import.
9.2 La Subdirecció General de Tresoreria ha de revisar els manaments amb més de quatre anys d'antiguitat a fi i efecte d'acordar l'eliminació dels que hagin prescrit.
Modificacions de crèdits pressupostaris de despeses
Als efectes de poder tramitar adequadament les darreres modificacions pressupostàries corresponents al present exercici del 2012, tots els expedients de proposta de modificació de crèdits que hagin d'autoritzar el Govern o el conseller d'Economia i Coneixement, d'acord amb els punts 1 i 2 de l'article 10 de la Llei 1/2012, de 22 de febrer, de pressupostos de la Generalitat de Catalunya per al 2012, han de tenir entrada al Departament d'Economia i Coneixement abans del proper 30 de novembre de 2012, amb l'excepció de les generacions de crèdits basades en un ingrés que es produeixi amb posterioritat a la data assenyalada, que s'han de tramitar tan bon punt es tingui coneixement de l'ingrés.
Incorporació de romanents de crèdits
11.1 La incorporació de romanents de crèdits de l'exercici 2012 al 2013, prevista a l'article 37.2 del Text refós de la Llei de finances públiques de Catalunya aprovat pel Decret legislatiu 3/2002, de 24 de desembre, i a l'article 9 de la Llei 1/2012, de 22 de febrer, de pressupostos de la Generalitat de Catalunya per al 2012, s'ha d'ajustar, amb caràcter general, als criteris següents:
Es poden incorporar crèdits finançats a càrrec de fons finalistes efectivament ingressats, si es justifica que no s'ha pogut reconèixer l'obligació i que cal justificar l'ingrés finalista amb obligacions reconegudes.
Els crèdits incorporats al 2012 procedents de l'exercici 2011 es podran incorporar a l'exercici 2013 d'acord amb el que estableix l'article 9.3 de la Llei 1/2012, de 22 de febrer, de pressupostos de la Generalitat de Catalunya per al 2012.
En tots els casos s'ha d'adjuntar a l'expedient d'incorporació de romanents, el corresponent document d'ingrés pressupostari (IP).
Es poden incorporar els romanents de crèdits a càrrec dels quals el 28 de desembre de 2012 s'hagi efectuat la disposició però no se n'hagi reconegut l'obligació per no disposar de la documentació justificativa, sempre que es disposi d'aquesta abans del 15 de febrer de 2013.
La incorporació és per l'import necessari per reconèixer l'obligació.
Es poden incorporar els romanents de crèdits disposats per subvencions concedides sempre que, segons disposició normativa, el 28 de desembre no hagi finalitzat el termini per presentar-ne la justificació.
Es poden incorporar els romanents de crèdits extraordinaris i suplements de crèdit aprovats durant l'exercici.
11.2 En tots els casos, les sol·licituds d'incorporació s'han de presentar a les intervencions delegades abans del 13 de febrer de 2013 i davant la Direcció General de Pressupostos abans del 15 de febrer amb informe de l'interventor delegat.
Amb posterioritat a aquesta data no s'admetrà la tramitació d'expedients d'incorporació de romanents de crèdit a l'exercici esmentat.
11.3 El crèdits generats durant l'exercici 2012 partint d'ingressos finalistes, pels quals el 28 de desembre de 2012 no s'hagi produït l'ingrés ni reconegut l'obligació, s'han d'anul·lar sense perjudici que, si es justifica l'efectivitat de l'ingrés, se'n pugui tornar a sol·licitar la generació en l'exercici 2013.
11.4 Qualsevol altra obligació corresponent a una despesa de 2012 que no hagi estat possible reconèixer dins d'aquest exercici es pot aplicar als crèdits de l'exercici 2013 d'acord amb els criteris i procediments previstos a l'article 15 d'aquesta Ordre i l'article 18 de la Llei 1/2012, de 22 de febrer, de pressupostos de la Generalitat de Catalunya per al 2012.
Estats de liquidació i tancament de l'exercici
Les entitats autònomes administratives i els centres amb autonomia de gestió econòmica dependents dels diferents departaments de l'Administració de la Generalitat han de presentar a la Intervenció General els estats comptables de liquidació de l'exercici 2012 abans del dia 30 de març de 2013.
Les entitats a les quals es refereix l'article 71.5 de la Llei de finances públiques de Catalunya han de trametre a la Intervenció General la informació indicada en l'article esmentat, amb caràcter provisional, abans del 20 de gener de 2013 i, amb caràcter definitiu, abans del 31 de març, d'acord amb les instruccions que a aquest efecte dicti la Intervenció General.
Un cop efectuat el tancament del pressupost de despeses de l'exercici 2012 i l'obertura de l'exercici pressupostari 2013, el Departament d'Economia i Coneixement ha d'efectuar retencions de crèdit per les anualitats que correspongui a l'exercici 2013 de compromisos plurianuals de despeses contretes en anys anteriors.
També s'han d'efectuar retencions de crèdit per les despeses de tramitació anticipada.
En el cas que en el pressupost de l'exercici 2013 no hi hagi crèdit o sigui insuficient per efectuar algunes de les retencions esmentades, el Departament d'Economia i Coneixement ha de dur a terme les actuacions que consideri necessàries per completar la totalitat de les retencions.
En l'àmbit de l'Administració de la Generalitat, organismes autònoms administratius, Servei Català de la Salut i Institut Català d'Assistència i Serveis Socials, la totalitat de les factures o documents assimilats del 2012 corresponents a obligacions pendents d'imputar al pressupost hauran de quedar registrades en el registre de factures del GECAT, abans del 15 de febrer de 2013.
Las factures o documents assimilats del 2012, que no figurin en aquest registre en el termini esmentat, no podran ser objecte del reconeixement de deute que estableix l'article 18 de la llei 1/2012 de pressupostos de la Generalitat per al 2012 o equivalent per al 2013, excepte per acord del Govern.
La suma de factures o documents assimilats no associats a documents comptables de l'exercici 2012 o anteriors serà la referència per anotar en la comptabilitat economicopatrimonial a tancament de l'exercici 2012 un creditor per operacions pendents d'aplicar al pressupost, a través del compte previst en el Pla general de comptabilitat pública.